b"\n_START_ARTICLE_\nPraslenas\n_START_PARAGRAPH_\nPraslenas (angl. Praslin) \xe2\x80\x93 antra pagal dyd\xc4\xaf (po Mah\xc4\x97s) sala Sei\xc5\xa1eli\xc5\xb3 salyne. I\xc5\xa1sid\xc4\x97s\xc4\x8diusi 44 km \xc4\xaf \xc5\xa1iaur\xc4\x97s rytus nuo Mah\xc4\x97s. Plotas 38 km\xc2\xb2. 6500 gyventoj\xc5\xb3. Sal\xc4\x85 sudaro du rajonai: Baie Sainte Anne ir Grand' Anse. Svarbiausios gyvenviet\xc4\x97s \xe2\x80\x93 Baie Ste Anne, Anse Volbert ir Grand Anse._NEWLINE_Koordinat\xc4\x97s: 4\xc2\xb019\xe2\x80\xb2S 55\xc2\xb044\xe2\x80\xb2E_NEWLINE_Salos pamatas kristalinis (sudarytas i\xc5\xa1 granito). Centrin\xc4\x99 Prasleno dal\xc4\xaf dengia tropiniai mi\xc5\xa1kai. Jiems b\xc5\xabdinga endemin\xc4\x97 gyv\xc5\xabnija ir augalija. Tik \xc4\x8dia sutinkamas Hypsipetes crassirostris pauk\xc5\xa1tis ir juodoji pap\xc5\xabga. Salos centre yra Valee de Mai gamtos rezervatas. \xc4\x8cia auga Lodoicea maldivica ir orchid\xc4\x97jos._NEWLINE_Praslene yra oro uostas, i\xc5\xa1 kurio vyksta skryd\xc5\xbeiai \xc4\xaf kitas salyno salas. Yra kelios prieplaukos. Praslene i\xc5\xa1vystytas turizmas, pakrant\xc4\x97se yra vie\xc5\xa1bu\xc4\x8di\xc5\xb3._NEWLINE_Praslenas ilg\xc4\x85 laik\xc4\x85 buvo pirat\xc5\xb3 ir arab\xc5\xb3 pirkli\xc5\xb3 sustojimo punktas. 1744 m. Lazare Picault sal\xc4\x85 pavadino \xe2\x80\x9ePalmi\xc5\xb3 sala\xe2\x80\x9c. 1768 m. pervadinta C\xc3\xa9sar Gabriel de Choiseul, duc de Praslin garbei."